এই মুহুর্তে মুরসিকে মিসরে জাতীয় ঐক্য গড়ার প্রতি বিশেষ দৃষ্টি দিতে হবে। মুরসি তার বক্তব্যে সেটি খুব গুরুত্বের সাথে উল্লেখ করেছেন। কেননা মিসর এখন একটি বিভক্ত সমাজ। একদিকে রয়েছে ইসলামিক কট্টরপন্থীরা, অন্যদিকে রয়েছে ধর্মনিরপেক্ষতাবাদী ও সাবেক প্রেসিডেন্ট মোবারকের সমর্থকরা। তাই এই দুই চিন্তাধারার মানুষকে একত্রিত করে এক ও অভিন্ন মিসর গড়ার প্রত্যয় ব্যক্ত করতে হবে এবং মুরসিকে এক্ষেত্রে সুদৃঢ় মনোভাবের পরিচয় দিতে হবে। অনেক ত্যাগ ও সংগ্রামের মাধ্যমে মিসরের জনগণ যে ঐতিহাসিক বিজয় অর্জন করেছে তা ধরে রাখতে হবে। আর কোন স্বৈরশাসক যেন গণতান্ত্রিক সরকারকে উচ্ছেদ করে তাদের অবস্থান সংহত না করতে পারে সেদিকে সরকার ও জনগণ উভয়কেই খেয়াল রাখতে হবে। মিশরের সামরিক পরিষদেরও উচিত হবে ইতিহাস থেকে শিক্ষা নেয়া। কেননা কোন স্বৈরশাসকই ক্ষমতা কুক্ষিগত করে রাখতে পারেনি চিরজীবন। প্রত্যেক স্বৈরশাসকের পরিণতি হয়েছে ভয়াবহ। হিটলার, মুসোলিনি, ফ্রাঙ্কো, গাদ্দাফি, হোসনি মোবারকের পরিণতি তার প্রকৃষ্ট উদাহরণ।